[pic] | KOMISIJA EVROPSKIH SKUPNOSTI |

Bruselj, 9.1.2008

COM(2007) 863 konč.

2005/0281 (COD)

SPOROČILO KOMISIJE EVROPSKEMU PARLAMENTU v skladu z drugim pododstavkom člena 251(2) Pogodbe ES o

skupnem stališču Sveta o sprejetju Direktive Evropskega parlamenta in Sveta o odpadkih (Okvirna direktiva o odpadkih)

2005/0281 (COD)

SPOROČILO KOMISIJE EVROPSKEMU PARLAMENTU v skladu z drugim pododstavkom člena 251(2) Pogodbe ES o

skupnem stališču Sveta o sprejetju Direktive Evropskega parlamenta in Sveta o odpadkih (Okvirna direktiva o odpadkih)

(Besedilo velja za EGP)

1. OZADJE

Datum predložitve predloga EP in Svetu (dokument COM(2005) 667 konč. – 2005/0281COD): | 26. december 2005 |

Datum mnenja Evropskega ekonomsko-socialnega odbora: | 19. junij 2006 |

Datum mnenja Evropskega parlamenta, prva obravnava: | 13. februar 2007 |

Datum sprejetja skupnega stališča: | 20. december 2007 |

2. CILJ PREDLOGA KOMISIJE

Skupni cilj tega predloga je optimirati Okvirno direktivo o odpadkih (75/442/EGS) ob ohranitvi njene temeljne zgradbe in glavnih določb.

Glavni cilji revizije so:

- poenostaviti in posodobiti Okvirno direktivo o odpadkih ter Direktivo 75/439/EGS o odstranjevanju odpadnih olj in Direktivo 91/689/EGS o nevarnih odpadkih, za kateri se predlaga razveljavitev in delna vključitev v Okvirno direktivo o odpadkih,

- izvrševati bolj ambiciozno in bolj učinkovito politiko preprečevanja nastajanja odpadkov, zlasti z obvezo za države članice, da razvijejo programe za preprečevanje nastajanja odpadkov,

- spodbujati ponovno uporabo in recikliranje odpadkov.

3. PRIPOMBE NA SKUPNO STALIŠČE

3.1 Splošne pripombe

Komisija je v celoti, delno ali načelno sprejela 48 od 120 sprememb, ki jih je predlagal Evropski parlament pri prvi obravnavi. Zdaj je v skupno stališče, bodisi dobesedno bodisi pomensko, vključenih 54 sprememb.

Komisija je sprejela vse spremembe, s katerimi se je skušalo opredelitve koristno pojasniti ali dodati nove opredelitve za strokovne izraze, uporabljene v členih. Komisija je sprejela spremembe, s katerimi sta pojasnjena ideja petstopenjske hierarhije ravnanja z odpadki in načelo odgovornosti proizvajalca, načelno pa tudi spremembe, s katerimi so uvedeni dodatni cilji za recikliranje in ponovno uporabo. Komisija ni sprejela sprememb, ki so zmanjšale področje uporabe Direktive, oslabile varstvo okolja, ki je zagotovljeno z Direktivo, povzročile nesorazmerna upravna bremena, npr. spremembe v zvezi z opredelitvijo predelave ali elementi nevarnih snovi, ali skušale spremeniti vpise v prilogah, ki so predmet veljavnih mednarodnih sporazumov.

Svet je privolil, da pomensko vključi večino sprememb Parlamenta v zvezi s stranskimi proizvodi, odgovornostjo proizvajalca, načelom „onesnaževalec plača“ in dodatnimi opredelitvami.

Komisija meni, da skupno stališče, sprejeto 20. decembra 2007, ne spreminja pristopa ali ciljev predloga, zato ga podpira v sedanji obliki.

3.2 Podrobne pripombe

3.2.1 Spremembe Parlamenta, ki jih je Komisija v celoti, delno ali načelno sprejela in v celoti, delno ali načelno vključila v skupno stališče

Spremembe 1, 7, 8, 14, 19, 20, 21, 23, 25, 27, 28, 30, 31, 34, 40, 44, 45, 47, 56, 64, 66, 77, 78, 90, 94, 101, 112, 131, 157, 168 in 173 so bile vključene v različnem obsegu. Z njimi so bile dodane dodatne uvodne izjave ali opredelitve, podana pojasnila, vključene spremembe besedila na podlagi komitologije, v njih je bila podrobno opisana petstopenjska hierarhija ravnanja z odpadki in z njimi so bili uvedeni členi o bioloških odpadkih ter izvršbah in sankcijah. Sprememba 141 je bila delno vključena, in sicer glede spodbujanja ločenega zbiranja odpadkov. Komisija je člen 35 o (razširjeni) odgovornosti proizvajalca sprejela načelno, in sicer v obliki, s katero je upoštevana potreba po zagotovitvi pravilnega delovanja notranjega trga.

3.2.2 Spremembe Parlamenta, ki jih je Komisija zavrnila, vendar so v celoti, delno ali načelno vključene v skupno stališče

Komisija je spremembo 5 o ponovni uporabi zavrnila, ker je bila usmerjena na uvodne izjave o napačnih okoljskih ciljih in ker njene praktične posledice niso bile jasne, kljub temu pa je bila delno vključena v skupno stališče v obliki, ki ima jasnejšo uporabo in je v skladu s petstopenjsko hierarhijo ravnanja z odpadki.

Spremembe 15, 134, 102, 123 in 126 se nanašajo na področje uporabe Direktive. Komisija jih je zavrnila, vendar so bile delno sprejete v skupno stališče v obliki, ki ima bolj omejeno in natančnejšo uporabo, zato je nastalo besedilo sprejemljivo.

Komisija je spremembe 39, 81, 82, 86 in 158 zavrnila, ker niso bile združljive z mednarodnimi obveznostmi Skupnosti. Skupno stališče delno odraža te spremembe v obliki dodatnih pojasnil v prilogah in uvodnih izjavah.

Komisija je zavrnila spremembo 59 o dovoljenjih, vendar je bila ta sprememba pomensko vključena v skupno stališče v obliki, ki je sprejemljiva.

Komisija je zavrnila spremembi 107 in 121, vendar sta bili ti spremembi (člen o stranskih proizvodih) pomensko vključeni v skupno stališče v obliki, ki ustreza razlagalnemu sporočilu o odpadkih in stranskih proizvodih, ki ga je Komisija o tej temi pripravila februarja 2007[1], in je zato sprejemljiva.

Komisija je zavrnila spremembi 67 in 151, saj je bilo v njih le ponovljeno že obstoječe besedilo iz uredbe o pošiljkah odpadkov, vendar sta bili ti spremembi pomensko vključeni v obliki, ki je pravno pomembna in zato sprejemljiva.

Komisija je zavrnila spremembe 4, 24, 36, 89 in 115 iz različnih razlogov, ker so bile na primer preveč nejasne, ker niso pomenile izboljšanja besedila ali ker so povzročale pravno negotovost ali nepotrebno upravno breme. Vendar so bili nekateri elementi teh sprememb vključeni v skupno stališče v omejenem obsegu.

3.2.3 Spremembe Parlamenta, ki sta jih Komisija in Svet zavrnila ter niso vključene v skupno stališče

Obe instituciji sta zavrnili spremembe 2, 3, 9, 10, 12 in 13; te spremembe niso vključene v skupno stališče. V teh spremembah so bile predlagane uvodne izjave, ki so bile usmerjene na napačne okoljske cilje ali so bile preveč nejasne, ali pa so bile v njih črtane uvodne izjave, v katerih so bili razloženi elementi, ohranjeni v skupnem stališču.

Obe instituciji sta zavrnili spremembe 17, 26, 29 in 32; te spremembe niso vključene v skupno stališče, saj so se nanašale na dodatne opredelitve strokovnih izrazov, ki niso uporabljeni v besedilu skupnega stališča, ali so povzročale zmedo glede že obstoječih opredelitev.

Obe instituciji sta zavrnili spremembe 169, 48, 170 in 171; te spremembe niso vključene v skupno stališče, saj ni smiselno, da bi se k Direktivi priložil evropski seznam odpadkov ali da bi se mu dala neposredna veljava, saj je seznam namenjen razvrščanju odpadkov in ne zbiranju podatkov.

Obe instituciji sta zavrnili spremembo 37; ta sprememba ni vključena v skupno stališče, ker so cilji za preprečevanje nastajanja odpadkov prezahtevni za nekatere države članice in premalo ambiciozni za druge. Sprememba 70 je bila zavrnjena, saj je pomembno, da se napredek pri nacionalnih programih za preprečevanje nastajanja odpadkov lahko izmeri.

Obe instituciji sta zavrnili spremembe 84, 85, 87 in 88; te spremembe niso vključene v skupno stališče, ker niso združljive z mednarodnimi obveznostmi Skupnosti.

Obe instituciji sta zavrnili spremembe 41, 103, 138 in 153; te spremembe niso vključene v skupno stališče, ker omejujejo pravico Komisije do pobude.

Obe instituciji sta zavrnili spremembe 43, 46, 52, 53, 54, 58, 65, 83, 91, 93, 108, 109 in 127; te spremembe niso vključene v skupno stališče, ker bi povzročile pravno negotovost in verjetno nepotrebne pravdne spore ali ker so bile neizvedljive ali neprimerne za to direktivo.

Obe instituciji sta zavrnili spremembe 50, 51, 52, 60, 61, 68, 71, 72, 79, 80, 161, 172 in 188; te spremembe niso vključene v skupno stališče, ker bi povzročile nesorazmerno upravno breme.

Obe instituciji sta zavrnili spremembi 98 in 113; ti spremembi nista vključeni v skupno stališče, ker pomenita tveganje za zdravje ljudi in živali ter ker bi bila z njima odpravljena prepoved krmljenja prašičev z odpadki iz gostinstva, ki je določena v zakonodaji o zdravju ljudi in živali.

3.2.4 Spremembe Parlamenta, ki jih je Komisija v celoti, delno ali načelno sprejela, vendar niso vključene v skupno stališče

Komisija je v celoti, delno ali načelno sprejela spremembe 6, 11, 33, 38, 49, 62, 63, 69, 74, 92, 95 do 97, 104 in 140, ki pa niso vključene v skupno stališče. Nanašajo se na jezik v uvodnih izjavah, spremenjeno predstavitev, dodatne opredelitve strokovnih izrazov, ki niso uporabljeni v besedilu skupnega stališča, postopkovne zahteve, spodbujanje priprave za ponovno uporabo, dodatne vpise v Prilogi IV, v kateri so našteti primeri ukrepov za preprečevanje nastajanja odpadkov, roke za programe za preprečevanje nastajanja odpadkov, cilje za preprečevanje nastajanja odpadkov in njihovo recikliranje ter obdobje, v katerem se morajo hraniti evidence o nevarnih odpadkih.

3.2.5 Dodatne spremembe predloga, ki jih je uvedel Svet

V členu 2 ter v spremembah, ki ustrezajo spremembam Parlamenta, so izključitve glede neizkopane kontaminirane zemlje, radioaktivnih odpadkov, razgrajenih razstreliv in nekaterih kmetijskih proizvodov brezpogojne, dodana pa je izključitev glede sedimentov, ki so bili premeščeni znotraj površinskih voda. Poleg tega se izključitev nekaterih kmetijskih proizvodov razširi na gozdarstvo. V členu 2 so živalski stranski proizvodi izključeni iz področja uporabe Direktive, razen tistih, ki so namenjeni sežigu, odlaganju ali uporabi v obratu za pridobivanje bioplina ali kompostiranje. Komisija bo v okviru prihodnjega pregleda Uredbe (ES) št. 1774/2002 o živalskih stranskih proizvodih pojasnila razliko med uporabo loja za sežiganje v toplotnih kotlih in odstranjevanjem loja v zvezi z uporabo Direktive o sežiganju odpadkov.

V členu 3 je dodana opredelitev „priprave za ponovno uporabo“, da se pojasni razlika med ponovno uporabo proizvodov v okviru preprečevanja nastajanja odpadkov in ponovno uporabo odpadkov v okviru ravnanja z odpadki.

V členu 3c je podrobno opredeljen odnos med postopkom, ko odpadek ni več odpadek, in cilji recikliranja v okviru ustrezne druge zakonodaje o odpadkih, določeno pa je tudi, kako se lahko določi, kdaj odpadek ni več odpadek, kadar ni meril, ki bi veljale za vso Skupnost.

V členu 5 je uvedena obveznost ločenega zbiranja odpadkov, kadar je s tem olajšana njihova predelavo in je to tehnično, okoljsko in gospodarsko izvedljivo.

V členih 5 in 6 so bili črtani postopki komitologije, s katerimi je bila uvedena možnost, da se določijo dodatna merila učinkovitosti in da se odpadki v primeru postopkov predelave, pri katerih ni nedvomno dokazano, da so okolju prijazni, ponovno določijo za odlaganje.

V členu 7a in pri petstopenjski hierarhiji ravnanja z odpadki, ki ustreza spremembam Parlamenta, je v besedilu podrobno določeno, da se mora hierarhija uporabljati v povezavi z življenjskim ciklom in splošnimi posledicami za okolje, pri čemer se upoštevajo načelo previdnosti in načelo trajnosti, tehnična in gospodarska izvedljivost, varovanje naravnih virov ter splošne posledice za okolje, zdravje ljudi, gospodarstvo in družbo.

S spremembo členov 8 in 9 je pojasnjeno, da lahko države članice proizvajalcem proizvodov naložijo odgovornost za stroške ravnanja s temi proizvodi, ko ti postanejo odpadki, ali jih obtožijo slabega ravnanja s temi odpadki.

Člen 10 je bil spremenjen, da državam članicam omogoča, da preprečijo pošiljke odpadkov občinskim obratom za sežig, ki se štejejo za obrate za predelavo, kadar se ugotovi, da bi se zaradi teh pošiljk nacionalni odpadki morali odlagati na odlagališčih ali da bi se z odpadki ravnalo na način, ki ni v skladu z nacionalnim načrtom za ravnanje z odpadki. Pojasnjeno je tudi, da načelo bližine in načelo samozadostnosti ne pomenita, da mora imeti vsaka država članica vse obrate za končno predelavo.

V novem členu 18(2a) je določeno, da lahko države članice sprejmejo ukrepe, da bi ohranile nacionalno prednostno nalogo predelave odpadnih olj, vključno z omejevanjem pošiljk odpadnih olj za sežig iz njihovega ozemlja.

S spremembo člena 19 je bil vključen izvirni člen 20 in določeno, da lahko države članice dovoljenje za odpadke vključijo v druga okoljska dovoljenja, kadar so upoštevane zahteve iz člena 19.

S spremembo člena 25a so bila natančneje določena pooblastila Komisije za sprejemanje izvedbenih ukrepov.

Člen 26 je bil preurejen, pri čemer so številni elementi načrtov za ravnanje z odpadki postali neobvezni.

S spremembo člena 26a so cilji preprečevanja nastajanja odpadkov za nacionalne programe preprečevanja nastajanja odpadkov postali neobvezni, orientacijske vrednosti za te programe pa so postale obvezne. Rok za prve programe je podaljšan na pet let po začetku veljavnosti Direktive.

V členu 35 je določen nov izvedbeni ukrep, in sicer prilagoditev formule v Prilogi II R1 krajevnim podnebnim razmeram, če je to potrebno.

4. SKLEP

Predlog je zaradi sprememb, ki jih je uvedel Svet, na številnih pomembnih področjih jasnejši. Čeprav spremembe zmanjšujejo predlagane možnosti za poenostavitev na nekaterih področjih ter pomen členov o preprečevanju nastajanja odpadkov in načrtih za ravnanje z odpadki in nekaterih vidikov notranjega trga, povezanih s proizvodi in odpadki za predelavo, je besedilo na splošno sprejemljivo. Komisija zato podpira skupno stališče, sprejeto 20. decembra 2007.

[1] COM(2007) 59 konč.